
ОБЩИНА ДУЛОВО, ОБЛАСТ СИЛИСТРА
  7650 гр. Дулово, ул. „Васил Левски” 18, тел. 0864/23000, факс 23020
               e-mail: dulovokmet@abv.bg, http//dulovo.bg
    ДО
   ОБЩИНСКИ СЪВЕТ

                                                                    
                  гр. ДУЛОВО
ДОКЛАДНА ЗАПИСКА

                                                                         от
инж. Невхис Мустафа -  Кмет на Община Дулово

ОТНОСНО: Промяна статут на имоти от публична в частна общинска собственост по кадастралната карта на гр, Дулово
Уважаеми  дами и господа общински съветници,
Поземлен имот №24030.501.3 по КККР на гр. Дулово, с площ от 246 кв.м., с начин на трайно ползване – За друг обществен обект, комплекс, урбанизирана територия е публична общинска собственост, описан в АПОС №2198/12.10.2026.
Съгласно чл. 6, ал. 1 от Закона за общинската собственост, имотите и вещата – публична общинска собственост, които са престанали да имат предназначението по чл. 3, ал. 2 от същия закон, се обявяват от Общинския съвет за частна общинска собственост.

Към настоящия момент посоченият поземлен имот е изгубил напълно своето предназначение за задоволяване на обществени потребности от местно значение. Той не обслужва потребностите на населението на общината и поддържането му като публичната общинска собственост е нецелесъобразно.
По действащия регулационен план на гр. Дулово, въпросният поземлен имот е включен и попада в УПИ V-5, в квартал 102, с обща площ на целия УПИ от 1236 кв.м., с отреждане „за обществено обслужване“. По регулация същият се намира в съсобственост между Община Дулово и физическите лица С.А.Х. и Н.Х.Х.
В настоящия случай за стабилна правна основа, върху която можем да стъпим за разрешаване на проблема, е именно Решение № 19 от 21.12.1993 г. по Дело № 11 (обн. в ДВ, бр. 4 от 14 януари 1994 г.) на Конституционния съд на Република България. В него е изведен подробен тълкувателен анализ, че разделението на собствеността на публична и частна е регламентирано в чл. 17, ал. 2 от Конституцията на Република България (КРБ) и е прието, че граждани и юридически лица не могат да бъдат субекти на публична общинска собственост, а само на частна. Публична собственост имат само субекти на властнически правомощия – държавата и общините, от което следва, че е изначално невъзможна съсобственост в имот публична общинска собственост между субект, носител на властнически правомощия (Общината), и физическо или юридическо лице, субект на частна собственост.

Към настоящия момент визираният поземлен имот е изгубил напълно своето предназначение за задоволяване на обществени потребности от местно значение. Поради своите изключително ограничени размери и маломерен характер (едва 246 кв.м. от общо 1236 кв.м. за целия парцел), имотът е фактически неизползваем самостоятелно за изграждането на какъвто и да е обществен обект. Наличието на съсобственост с частни лица върху общински терен, характеризиран като публичен, сериозно ограничава свободната стопанска инициатива, тъй като всяко инвестиционно намерение на съсобствениците би било ограничено от хипотезите в закона за разпореждане с публична общинска собственост. Поддържането на статута на имота като публична общинска собственост е нецелесъобразно и препятства законното уреждане на регулационните отношения.

Предвид гореизложеното и с оглед постигане на административна целесъобразност, предлагам правният статут на ПИ № №24030.501.3 по КККР на гр. Дулово да бъде променен от публична общинска собственост в частна общинска собственост.

 На основание  чл. 21, ал. 1, т.8 от ЗМСМА, чл.6, ал. 1 от ЗОС и чл.5, ал.2 от Наредба за реда на придобиване, управление и разпореждане с общинското имущество, предлагам Общински съвет Дулово да вземе следното 

РЕШЕНИЕ :
I. Обявява от публична общинска собственост в частна общинска собственост –№24030.501.3 по КККР на гр. Дулово, с площ от 246 кв.м., с начин на трайно ползване – За друг обществен обект, комплекс, урбанизирана територия е публична общинска собственост, описан в АПОС №2198/12.10.2026

II.  Възлага на кмета на Община Дулово да отрази промяната в регистъра на актовете за публична общинска собтвеност и издаде акт за частна общинска собственост за гореописания имот. 
III. Настоящото решение да бъде изпратено на Кмета на Община Дулово и Областният управител на Област Силистра в 7-дневен срок от приемането му.
Настоящото решение  подлежи на оспорване в 14 –дневен срок пред Административен съд Силистра.

С уважение,
инж. Невхис Мустафа
Кмет на Община Дулово

Съгласувал:
Юмер Хатиб – заместник кмет на Община Дулово

Изготвил: 

Йордан Йорданов, юрисконсулт
